EFF trek kleinkoppie oor Bobani | Netwerk24
Deur Lynn Williams 15 Oktober 2019 18:33
Die EFF in Nelson Mandelabaai het Dinsdag, twee dae voordat 'n mosie van wantroue teen die burgemeester, Mongameli Bobani, op 'n raadsvergadering ter tafel gelê gaan word, hul steun aan dié mosie onttrek.
Die EFF het in 'n verklaring gesê hulle het besluit om hulself onmiddellik te onttrek, omdat hulle geen waarborg het dat daar nie weer 'n burgemeester uit DA-geledere in beheer gaan wees sodra Bobani uit sy amp onthef is nie.
Morné Steyn van die DA het die mosie van wantroue teen Bobani, wat op Donderdag se raadsvergadering ter tafel gelê gaan word, op die agenda geplaas.
Yazini Tetyana, EFF-voorsitter in die Oos-Kaap, sê verder die party kan homself nie met 'n party soos die Patriotic Alliance (PA) vereenselwig nie, want die PA kan nie vertrou word nie.
Die EFF sê die party se lede in die metroraad onttrek hul steun vir die mosie van wantroue teen die burgemeester, Mongameli Bobani.
"Die EFF se nasionale leierskap gaan die kwessies hanteer nadat ander partye geraadpleeg is," lui die EFF se verklaring.
Dié verklaring is Dinsdag uitgereik kort nadat die United Front (UF) en die UDM aangedui het hulle staan bankvas agter Bobani.
Dié partye het ook gewaarsku dat die ANC sal moet ligloop, omdat die DA weer aan bewind kan kom indien die ANC homself misreken.
Volgens die UF en die UDM wil hulle geen aandeel daarin hê dat die DA dalk weer in beheer van die metroraad kan kom nie.
Hulle meen ook dat geeneen die PA se Marlon Daniels, na wie hulle as 'n "ongeleide missiel" verwys, kan en moet vertrou nie, want hy sal uit desperaatheid enigiets doen vir die amp van adjunk-burgemeester.
Daniels het op 'n vorige geleentheid aangedui dat hy ten gunste is van die mosie en dat Bobani moet gaan.
Daar is altesaam 120 setels in die metroraad. Die partye wat aangedui het hulle is ten gunste van die mosie, en wat Bobani wil uitstem, is die DA (57 setels), ANC (50 setels), en die AIC, Cope, ACDP en die PA met een setel elk.